stanford-oval/wikipedia huggingface dataset:
Judel Pen
Teoksia

Vanha mies ja kori, vuodelta 1892.
Avioero, vuodelta 1907.
Maatilalla, vuodelta 1916.
Kirje Amerikkaan, 1920-luku.
Omakuva muusan ja kuoleman kanssa, vuodelta 1925.
Tooran tutkija.
Lisää aiheesta

http://teatritasku.ee/saage-tuttavaks-meister-yudel-jehuda-juri-moissei-poeg-pen/
http://thegetaway.com/destinations/explore-the-unknown-in-belarus/
Benjamin Smith Barton

| Benjamin Smith Barton |
| --- | --- |
 Samuel Jenningsin maalaama muotokuva Bartonista
Henkilötiedot
Syntynyt: 10. helmikuuta 1766 Lancaster, Pennsylvania
Kuollut: 19. joulukuuta 1815 (49 vuotta) New York, New York
Ammatti:  Lääkäri, kasvitieteen professori
Benjamin Smith Barton (10. helmikuuta 1766 Lancaster, Pennsylvania – 19. joulukuuta 1815 New York, New York) oli yhdysvaltalainen kasvitieteilijä ja lääkäri.
Hän opiskeli aluksi Philadelphiassa, mutta 1786 hän lähti Edinburghiin ja Lontooseen opiskelemaan lääketiedettä. Hän opiskeli myös Göttingenissä, missä hänelle myönnettiin lääketieteen tohtorin arvo 1789. Barton palasi Yhdysvaltoihin 1789 ja sai lääkärin sekä luonnonhistorian ja kasvitieteen professorin viran Pennsylvanian yliopistosta. Hän on tunnettu erityisesti ensimmäisestä yhdysvaltalaisesta kasvikirjasta, Elements of Botany (1804). Muita hänen teoksiaan ovat muun muassa On the Fascinating Quality Ascribed  to the Rattlesnake (1796), New Views of the Origin of Tribes in the United States (1797) ja Collections Toward a Materia Medica of the United States (1798). Hän toimitti erästä ensimmäisistä yhdysvaltalaisista tieteellisistä julkaisuista, Philadelphia Medical and Physical Journal vuosina 1805-1808.
Barton toimi lääkärinä Pennsylvania Hospitalissa Philadelphiassa 1798–1815. Hän oli Amerikan filosofisen seuran varapresidentti 1802–1815.
Bartonin oli tarkoitus osallistua  Lewisin ja Clarkin tutkimusretkelle Yhdysvaltain tuolloin vielä tuntemattomiin länsiosiin, mutta hän luopui matkasta ja opetti Lewisin keräämään, kuivaamaan ja varastoimaan kasvinäytteitä. Lewisin ja Clarkin palattua matkaltaan he toivat useimmat näytteet Bartonille analysoitavaksi, mutta Barton kuoli tuberkuloosiin 1815.
Barton tutki myös lintuja ja nimesi muun muassa amerikanviirupöllön.
Bartonin nimeämien kasvien tieteellisissä nimissä käytetään nimen jälkeen liitettävää auktorilyhennettä Barton.
Jewel (laulaja)

| Jewel Kilcher |
| --- | --- |

Henkilötiedot
Syntynyt: 23. toukokuuta 1974 (ikä 50) Payson, Utah, Yhdysvallat
Ammatti:  laulaja, kitaristi, lauluntekijä, näyttelijä, runoilija, juontaja
Muusikko
Taiteilijanimi:  Jewel
Aktiivisena:  1995–
Tyylilajit:  pop, rock, country, folk, lastenmusiikki
Soittimet:  laulu, kitara, autoharp
Levy-yhtiöt:  Atlantic Records   Valory Records
Aiheesta muualla
jeweljk.com
  [ Muokkaa Wikidatassa ] [ ohje ]  
Jewel Kilcher (s. 23. toukokuuta 1974 Payson, Utah) on yhdysvaltalainen neljästi Grammy-ehdokkaana ollut laulaja-lauluntekijä, näyttelijä ja runoilija. Hänet tunnetaan parhaiten taiteilijanimellä Jewel.
Jewel teki debyyttinsä vuonna 1995 albumilla Pieces of You. Albumi on yksi kaikkien aikojen menestyneimmistä esikoisalbumeista. Sitä on myyty Yhdysvalloissa 12 miljoonaa kappeletta. Uransa alkuaikoina hän yhdisteli musiikissaan pop- ja folk- vaikutteita. 2000-luvulla hän on levyttänyt countrya ja lastenmusiikkia. Vuoteen 2013 mennessä Jewel on julkaissut 11 studioalbumia ja yhden kokoelmalevyn. Jewelin levyjä on myyty maailmanlaajuisesti 27 miljoonaa kappaletta. Hänen tunnetuimpia kappaleitaan ovat mm. Foolish Games, You Were Meant For Me ja Hands.
Laulajanuransa lisäksi Jewel on toiminut näyttelijänä ja juontajana. Hän on ollut tuomarina musiikkiohjelmissa Nashville Star ja The Sing-Of. Hän julkaisi runokirjan A Night Without Armor vuonna 1998. Jewel on ollut naimisissa rodeo-tähti Ty Murrayn kanssa vuodesta 2008 lähtien.
Nuoruus

Jewel Kilcher syntyi Utahin osavaltion Paysonissa 23. toukokuuta 1974. Hänen isänsä, sveitsiläis-saksalaista sukua oleva Atz Kilcher toimi esimerkiksi sosiaalityöntekijänä, opettajana ja laulajana, ja hänen äitinsä, irlantilaista sukua oleva Lenedra "Nedra" Carroll työskenteli taiteilijana ja managerina. Hänen vanhempansa olivat mormoneja, ja hänet kasvatettiin mormoniksi kunnes Jewelin ollessa kahdeksanvuotias hänen isänsä Atz päätti mormonikirkossa käymisen. Jewel kasvoi Alaskan Homerissa, jonne hänen perheensä oli muuttanut jo pian hänen syntymänsä jälkeen. Jewel aloitti uransa laulajana kuusivuotiaana ja esiintyi usein vanhempiensa kanssa muun muassa paikallisissa turistikohteissa. Hänen vanhempiensa erottua jäi Jewel isänsä Atzin huollettavaksi ja jatkoi esiintymistä tämän kanssa. Kiertäessään isänsä kanssa Jewel oppi jodlaamaan.
Myöhemmin Jewel kävi Interlochen Arts Academy -koulua Michiganin Interlochenissa, missä hän opiskeli oopperalaulua ja oppi soittamaan kitaraa. Ollessaan 17-vuotias hän alkoi kirjoittaa myös omia lauluja. Runoja hän oli kirjoittanut jo pienestä pitäen. Hän valmistui Interlochenista vuonna 1992. Valmistumisensa jälkeen Jewel muutti äitinsä Nedran luo San Diegoon. Hän ei halunnut opiskella enempää vaan alkoi etsiä töitä. Töitä ei kuitenkaan löytynyt, minkä johdosta hän päätti keskittyä uraansa muusikkona.
Ura > Alkuaika

Uransa alkuaikoina Jewel eli varattomana ja asui pakettiautossa esiintyen kaduilla ja tehden pieniä keikkoja  paikallisilla klubeilla. Esiintymisillään hän alkoi saavuttaa  mainetta, ja sana hänen suosiostaan saavutti myös Atlantic Recordsin, joka tarjosi hänelle levytyssopimusta. Hänen ensimmäinen albuminsa Pieces of You julkaistiin vuonna 1995 hänen ollessaan 19-vuotias. Aluksi albumin myynti oli hidasta, mutta siltä julkaistusta singlestä "Who Will Save You Soul" tuli hitti, mikä vauhditti myös albumin myyntiä. Singlet "Foolish Games" ja "Who Will Save Your Soul" menestyivät myös hyvin. "Pieces of You" myi lopulta yli 12 miljoonaa kappaletta ja on yksi kaikkien aikojen parhaiten myyneistä debyyttialbumeista. Tämän lisäksi Jewel sai levystä kolme Grammy-ehdokkuutta.
Vuonna 1998 Jewel kirjoitti ja julkaisi runokokoelman A Night Without Armor. Se myi yli miljoona kappaletta ja pääsi The New York Timesin bestseller-listalle. Saman vuoden marraskuussa, noin kolme vuotta debyyttialbumin Pieces of You julkaisun jälkeen julkaistiin Jewelin toinen albumi Spirit. Hänen toinen albuminsa debytoi Billboard 200 -listan kolmannella sijalla ja myi useita kertoja platinaa. Albumin tunnetuin kappale on Hands.
Vuonna 1999 Jewel teki debyyttinsä näyttelijänä kun hän näytteli yhtä pääosaa Ang Leen ohjaamassa western-elokuvassa Paholaisen satulassa, joka sijoittui Yhdysvaltain sisällissodan ajoille. Hän teki elokuvaan myös sen tunnussävelmän What's Simple Is True. Vuoden 1999 marraskuussa Jewel julkaisi joululauluja sisältävän albumin Joy: A Holiday Collection.
Ura > 2000-luku

Vuonna 2000 Jewel julkaisi omaelämäkerran Chasing Down the Dawn. Teos myi hyvin, mutta ei menestynyt yhtä hyvin kuin Jewelin runokirja A Night Without Armor. Vuotta myöhemmin Jewel julkaisi kolmannen  studioalbuminsa This Way. Vuonna 2003 hän julkaisi albumin 0304]. Levyn dance pop -tyylinen musiikki sai suurelta osin negatiivisen vastaanoton ihailijoilta ja kriitikoita, koska se erosi rajusti Jewelin aikaisemmasta pehmeämmästä musiikista.
Seuraavalla albumillaan Goodbye Alice in Wonderland (2006) Jewel palasi takaisin edellisten albumiensa tyylilajeihin. Goodbye Alice in Wonderland oli viimeinen levy, jonka Jewel teki levy-yhtiö Atlantic Recordsin kanssa. Vuonna 2007 Jewel solmi uuden sopimuksen levy-yhtiö Valory Recordsin kanssa.. Hänen ensimmäinen julkaistu levynsä Valorylla oli country-albumi Perfectly Clear (2008).
Jewelin seitsemäs studioalbumi, kehtolauluja sisältävä Lullaby julkaistiin vuoden 2009 toukokuussa. Se on ensimmäinen albumi, jonka hän on julkaissut itsenäisesti ilman levy-yhtiötä. Albumi nauhoitettiin Jewelin kotitilalla Texasin Stephenvillessä ja tehtiin yhteistyössä leluyhtiö Fisher-Pricen ja Somerset Entertainmentin kanssa.. Jewel julkaisi toisen lastenmusiikkia sisältävän albumin The Merry Goes 'Round vuonna 2011.
Jewelin uusin country-albumi Sweet and Wild ilmestyi kesäkuussa 2010. Albumin single "Stay Here Forever" oli mukana elokuvan Ystävänpäivä soundtrackilla.
Vuonna 2013 Jewel julkaisi kaksi albumia. Kokoelmalevy Greatest Hits sisälsi Jewelin vanhoja kappaleita ja uuden kappaleen "Two Hearts Breaking". Jewel levytti levyä varten lisäksi kappaleensa "Foolish Games" uutena versiona yhdessä Kelly Clarksonin kanssa ja kappaleen "You Were Meant For Me" yhdessä Pistol Anniesin kanssa. Syyskuussa Jewelilta ilmestyi joulualbumi Let It Snow: A Holiday Collection, joka on jatkoa hänen ensimmäiselle joululevylleen Joy: A Holiday Collection.
Ura > Näyttelijän työ

Musiikkiuransa lisäksi Jewel on tehnyt joitakin rooleja näyttelijänä. Hän esitti Dorothya musikaalissa The Wizard of Oz Lincoln Centerissä vuonna 1995. Esitys filmattiin livenä ja esitettiin televisiossa. Jewel näytteli pääosaa Ang Leen ohjaamassa elokuvassa Paholaisen satulassa. Hän esitti June Carter Cashia televisioelokuvassa Ring of Fire vuonna 2013.
Jewel on vieraillut useissa televisiosarjoissa. Hän on ollut mukana esimerkiksi American Idolin kuudennella tuotantokaudella vierailevana tuomarina ja esittänyt itseään televisiosarjoissa Teoria miehistä (2006), Las Vegas (2006) ja CSI (2008). Hän on yleensä esittänyt ohjelmissa musiikkiaan.
Jewel on ollut tuomarina useissa musiikkikilpailussa televisiossa. Hän juonsi 'Nashville Star -musiikkiohjelmaa vuonna 2007 ja toimi sen tuomaristossa vuonna 2008. Jewel oli tuomarina Platinum Hit -ohjelmassa vuonna 2011 ja The Sing Off -ohjelmassa vuonna 2013.
Yksityiselämä

Jewel oli naimisissa rodeotähti Ty Murrayn kanssa. Heidät vihittiin Bahamalla elokuussa 2008. Pariskunta asui maatilalla Stephenvillessä Texasissa. Heille syntyi poika Kase vuonna 2011. Pari erosi vuonna 2014.
Näyttelijä Q'Orianka Kilcher on Jewelin serkun Saskia Kilcherin tytär. Jewelin isä Atz Kilcher ja hänen muita perheenjäseniään on pääosassa tositv-sarjassa Alaska: Viimeinen rintama. Jewel on myös vieraillut sarjassa. Atzilla ja Jewelilla oli aiemmin vaikeat välit, koska Atz oli väkivaltainen Jewelin lapsuudessa, mutta he ovat sittemmin sopineet.
Jewelin äiti Nedra toimi hänen managerinaan Jewelin uran alkuvaiheissa. Jewel uskoi raha-asioidensa hoidon Nedralle ja on sanonut Nedran kavaltaneen häneltä suuren summan rahaa. Nedra ja Jewel eivät ole tämän takia enää tekemisissä keskenään.
Diskografia

Pieces of You (1995)
Spirit (1998)
Joy: A Holiday Collection (1999) (joulualbumi)
This Way (2001)
0304 (2003)
Goodbye Alice in Wonderland (2006)
Perfectly Clear (2008)
Lullaby (2009) (lastenalbumi)
Sweet and Wild (2010)
The Merry Goes Around (2011) (lastenalbumi)
Let It Snow: A Holiday Collection (2013) (joulualbumi)
Picking Up the Pieces (2015)
Freewheelin' Woman (2022)
Filmografia > Elokuvat

Paholaisen satulassa (1999)
Ring of Fire (2013)
Lost in America (dokumentti) (2017)
Sandy Wexler (2017)
Filmografia > Televisio

Lain luola (2003)
Tunteita ja tuoksuja (2006)
Seitsemäs taivas (2006)
Las Vegas (2006)
Teoria miehistä (2006)
CSI (2008)
Alaska: Viimeinen rintama (2016-2017)
Concrete Evidence: A Fixer Upper Mystery (tv-elokuva) (2017)
Framed for Murder: A Fixer Upper Mystery (tv-elokuva) (2017)
Deadly Deed: A Fixer Upper Mystery (tv-elokuva) (2017)
Pomo piilossa (2018)
Masked Singer (2021)
I Can See Your Voice (2022)
American Song Contest (2022)
Teokset

A Night Without Armor (1998)
Chasing Down the Dawn (2000)
Never Broken: Songs Are Only Half the Story (2015)
Aiheesta muualla

Wikimedia Commonsissa on kuvia tai muita tiedostoja aiheesta .
Jewel Myspacessa (englanniksi)
Jewel Twitterissä
Jewel Atlantic Recordsin sivulla
Jewel vuonna 2000
Benjamin Snellman

Arthur Benjamin Snellman (24. joulukuuta 1887 Raahe – 24. lokakuuta 1972 Kauniainen) oli suomalainen toimitusjohtaja.
Benjamin Snellmanin vanhemmat olivat merikapteeni Albert Herman Snellman (1828–1904) ja Anna Sofia Hannila (1848–1918). Hän kävi Raahen yhteiskoulun ja Raahen Porvari- ja Kauppakoulun, josta hän sai päästötodistuksen vuonna 1906. Snellman oleskeli sitten vuoteen 1908 saakka Saksassa, Englannissa ja Venäjällä opiskellen kieliä ja tutustuen paperimarkkinoihin.
Snellman tuli Kymi Oy:n palvelukseen vuonna 1908 ja hän toimi muun muassa 1910–1912 yhtiön tarkastajana Venäjällä. Hän oli G. A. Serlachius Oy:n Mäntän tehtaiden isännöitsijänä 1913–1917 ja sen jälkeen vuoden 1918 loppuun saakka Ab Dubrovkan myyntipäällikkönä Pietarissa sekä Enso Ab:n, Ab Pankakosken ja W. Gutzeit & Co:n edustajana Venäjällä.
Suomeen palattuaan Snellman toimi 1919 Myllykoski Träsliperi Ab:n tehtaiden isännöitsijänä Myllykoskella. Kun tämä yhtiö yhdistettiin eräiden muiden paperitehtaiden kanssa Yhtyneet Paperitehtaat Oy:ksi Snellman toimi uuden yhtiön toimitusjohtajana 1920–1921. Hän oli sitten Suomen Paperitehtaitten Yhdistyksen ulkomaanedustajana ja matkatarkastajana eri Euroopan maissa 1922–1924, Enso-Gutzeit Oy:n keskuskonttorin päällikkönä Ensossa 1924–1929 ja Enso-Gutzeitin ostopäällikkönä Helsingissä 1929–1952. Vuodesta 1953 alkaen hän toimi itsenäisenä liikemiehenä.
Benjamin Snellman oli naimisissa vuodesta 1920 filosofian maisteri Ellen Kaisu Snellmanin (1898-1992) kanssa.
Jääkiekon Suomensarja 1966–1967

| Jääkiekon Suomensarja 1966–1967 |
| --- | --- |
Järjestyksessä oleva kausi:  27.
Maa:   Suomi
Joukkueiden määrä:  24
Nousseet joukkueet:  Upon Pallo, HIFK, Oulun Kärpät
Pudonneet joukkueet:  Tarmo, TKT, MP, JoPeTo, KalPa ja KaPa
Ylempi sarjataso:  SM-sarja
Alempi sarjataso:  Maakuntasarja
  ← 1965-1966 :  1967-1968 → 
Jääkiekon Suomensarja 1966–1967 oli jääkiekon Suomensarjan 27. kausi. Sarja pelattiin kolmessa lohkossa, jotka oli jaettu maantieteellisesti itälohkoon, länsilohkoon ja pohjoislohkoon. SM-sarjaan nousivat lohkovoittajat Upon Pallo Lahdesta ja Kärpät Oulusta, itälohkon kärkipaikan jakoivat tasapisteillä HIFK ja Töölön Vesa, uusintaottelun sarjanoususta voitti HIFK maalein 4–2.
Nousuottelua seurasi paikan päällä 10 814 katsojaa, mikä oli uusi yleisöennätys kansallisissa jääkiekko-otteluissa Suomessa.[lähde? ] Suomensarjassa kävi 113 253 katsojaa, mikä oli miltei kaksi kertaa enemmän kuin edellisellä kaudella (67 086). Yleisömäärien nousuun vaikutti etenkin Helsinkiin valmistunut jäähalli, jossa pelasivat itälohkon suurseurat HJK ja HIFK sekä Töölön Vesa ja Karhu-Kissat.[lähde? ]
Sarjataulukot > Länsilohko

|  #  |  Joukkue   |  O |  V |  T |  H |  TM  |  PM  |  ME  |  P  |
| --- | --- | --- | --- | --- | --- | --- | --- | --- | --- |
| 1 | UPallo  | 14 | 13 | 0  | 1  | 78 | 27 | +51 | 26 |
| 2 | TP-V  | 14 | 8  | 1  | 5  | 58 | 43 | +15 | 17 |
| 3 | VehU  | 14 | 7  | 1  | 6  | 66 | 63 | +3 | 15 |
| 4 | Säppi  | 14 | 6  | 2  | 6  | 53 | 49 | +4 | 14 |
| 5 | HPK  | 14 | 6  | 1  | 7  | 70 | 66 | +4 | 13 |
| 6 | Tarmo  | 14 | 6  | 1  | 7  | 43 | 44 | -1 | 13 |
| 7 | Hokki  | 14 | 5  | 3  | 6  | 52 | 58 | -6 | 13 |
| 8 | TKT  | 14 | 0  | 1  | 13 | 27 | 96 | -69 | 1 |
Uusintaottelu
| Joukkue 1 | Tulos | Joukkue 2 |
| --- | --- | --- |
| Tarmo | 2–3 | Hokki |
Sarjataulukot > Itälohko

|  #  |  Joukkue   |  O |  V |  T |  H |  TM  |  PM  |  ME  |  P  |
| --- | --- | --- | --- | --- | --- | --- | --- | --- | --- |
| 1 | Töölön Vesa  | 14 | 11 | 0  | 3  | 81 | 29 | +52 | 22 |
| 2 | HIFK  | 14 | 11 | 0  | 3  | 87 | 37 | +50 | 22 |
| 3 | HJK  | 14 | 10 | 0  | 4  | 86 | 53 | +33 | 20 |
| 4 | JoKP  | 14 | 9  | 1  | 4  | 65 | 34 | +31 | 19 |
| 5 | K-Kissat  | 14 | 5  | 1  | 8  | 59 | 59 | 0 | 11 |
| 6 | LaPa  | 14 | 5  | 1  | 8  | 49 | 69 | -20 | 11 |
| 7 | MP  | 14 | 1  | 2  | 11 | 34 | 116 | -82 | 4 |
| 8 | JoPeTo  | 14 | 1  | 1  | 12 | 37 | 101 | -64 | 3 |
Uusintaottelu
| Joukkue 1 | Tulos | Joukkue 2 |
| --- | --- | --- |
| HIFK | 4–2 | Töölön Vesa |
Sarjataulukot > Pohjoislohko

|  #  |  Joukkue   |  O |  V |  T |  H |  TM  |  PM  |  ME  |  P  |
| --- | --- | --- | --- | --- | --- | --- | --- | --- | --- |
| 1 | Kärpät  | 14 | 12 | 0  | 2  | 78 | 46 | +32 | 24 |
| 2 | Valo  | 14 | 10 | 1  | 3  | 62 | 39 | +23 | 21 |
| 3 | OPS  | 14 | 9  | 2  | 3  | 56 | 41 | +15 | 20 |
| 4 | MU  | 14 | 5  | 1  | 8  | 66 | 65 | +1 | 11 |
| 5 | PaU  | 14 | 5  | 1  | 8  | 57 | 65 | -8 | 11 |
| 6 | Jyp  | 14 | 5  | 1  | 8  | 42 | 62 | -20 | 11 |
| 7 | KalPa  | 14 | 4  | 0  | 10 | 73 | 83 | -10 | 8 |
| 8 | KaPa  | 14 | 3  | 0  | 11 | 45 | 76 | -31 | 6 |
Upon Pallo, Oulun Kärpät ja Helsingin IFK nousivat SM-sarjaan. Hämeenlinnan Tarmo, Tampereen Kisatoverit, Mikkelin Palloilijat, Joensuun Peli-Toverit, Kalevan Pallo ja Kajaanin Palloilijat putosivat maakuntasarjaan. Suomensarjaan maakuntasarjasta nousivat Imatran Ketterä, Tampereen Hilpara, Heinolan Palloilijat-47, Raahen Vesa, Åbo IFK ja Raholan Pyrkivä Tampereelta.
Yleisömäärät

| Seura | Ottelut | Yleisömäärä | Yleisökeskiarvo |
| --- | --- | --- | --- |
| Tarmo | 7 | 3 681 | 525 |
| HPK | 7 | 3 041 | 434 |
| VehU | 7 | 2 437 | 347 |
| Säppi | 7 | 2 218 | 316 |
| Hokki | 7 | 1 686 | 240 |
| UPallo | 7 | 1 429 | 204 |
| TPV | 7 | 1 096 | 156 |
| TKT | 7 | 470 | 67 |
| Yhteensä | 56 | 16 058 | 286 |
| Seura | Ottelut | Yleisömäärä | Yleisökeskiarvo |
| --- | --- | --- | --- |
| HIFK | 7 | 22 210 | 3172 |
| HJK | 7 | 19 687 | 2812 |
| Vesa | 7 | 9 921 | 1417 |
| JokP | 7 | 8 333 | 1190 |
| Karhu-Kissat | 7 | 5 630 | 804 |
| JoPeTo | 7 | 3 418 | 488 |
| LaPa | 7 | 1 574 | 224 |
| MP | 7 | 900 | 128 |
| Yhteensä | 56 | 71 673 | 1279 |
| Seura | Ottelut | Yleisömäärä | Yleisökeskiarvo |
| --- | --- | --- | --- |
| Valo | 7 | 3 084 | 440 |
| Jyp | 7 | 2 912 | 416 |
| Kärpät | 7 | 2 198 | 314 |
| Mu | 7 | 2 004 | 286 |
| KalPa | 7 | 1 577 | 225 |
| OPS | 7 | 1 194 | 170 |
| KaPa | 7 | 1 081 | 154 |
| PaU | 7 | 658 | 94 |
| Yhteensä | 56 | 14 708 | 262 |
Jääkiekon Suomensarja 1969–1970

| Jääkiekon Suomensarja  1969-1970 |
| --- | --- |
Joukkueiden määrä:  24
Nousseet joukkueet:  HJK ja Kiekko-67
Pudonneet joukkueet:  NoPS, Tarmo, KalPa, Kurra, Vesa ja Jääpeikot
Ylempi sarjataso:  SM-sarja
Alempi sarjataso:  Maakuntasarja
  ← 1968-1969 :  1970-1971 → 
Jääkiekon Suomensarja pelattiin kaudella 1969-1970 kolmessa kahdeksan joukkueen maantieteellisesti jaetussa lohkossa. Lohkoissa pelattiin kaksinkertainen sarja. Lohkojen kaksi parasta pelasivat yksinkertaisen SM-karsintasarjan, jonka kaksi parasta nousivat suoraan SM-sarjaan. Lohkojen kaksi viimeistä tippuivat Maakuntasarjaan.
Suomensarja > Etelälohko

|  Joukkue   |  O |  V |  T |  H |  TM  |  PM  |  ME  |  P  |
| --- | --- | --- | --- | --- | --- | --- | --- | --- |
| K-Kissat, Helsinki | 14 | 11 | 1 | 2 | 98 | 44 | +54 | 23 |
| Kiekko-67, Turku | 14 | 9 | 0 | 5 | 72 | 41 | +31 | 18 |
| HPK, Hämeenlinna | 14 | 8 | 1 | 5 | 77 | 54 | +23 | 17 |
| TuWe, Turku | 14 | 7 | 3 | 4 | 65 | 63 | +2 | 17 |
| PiTa, Helsinki | 14 | 6 | 1 | 7 | 53 | 71 | -18 | 13 |
| MuSa, Pori | 14 | 5 | 1 | 8 | 49 | 64 | -15 | 11 |
| NoPS, Nokia | 14 | 5 | 1 | 8 | 48 | 72 | -24 | 11 |
| Tarmo, Hämeenlinna | 14 | 0 | 2 | 12 | 41 | 94 | -53 | 2 |
Suomensarja > Itälohko

|  Joukkue   |  O |  V |  T |  H |  TM  |  PM  |  ME  |  P  |
| --- | --- | --- | --- | --- | --- | --- | --- | --- |
| HJK, Helsinki | 14 | 13 | 1 | 0 | 122 | 31 | +91 | 27 |
| SaiPa, Lappeenranta | 14 | 10 | 1 | 3 | 107 | 44 | +63 | 21 |
| JoKP, Joensuu | 14 | 8 | 2 | 4 | 82 | 66 | +16 | 18 |
| Valtit, Varkaus | 14 | 6 | 3 | 5 | 68 | 77 | -9 | 15 |
| Ketterä, Imatra | 14 | 6 | 1 | 7 | 53 | 69 | -16 | 13 |
| Peto, Joensuu | 14 | 4 | 1 | 9 | 77 | 99 | -22 | 9 |
| KalPa, Kuopio | 14 | 3 | 0 | 11 | 64 | 150 | -86 | 6 |
| Kurra, Lappeenranta | 14 | 1 | 1 | 12 | 68 | 105 | -37 | 3 |
Suomensarja > Pohjoislohko

|  Joukkue   |  O |  V |  T |  H |  TM  |  PM  |  ME  |  P  |
| --- | --- | --- | --- | --- | --- | --- | --- | --- |
| Kärpät, Oulu | 14 | 10 | 2 | 2 | 64 | 41 | +23 | 22 |
| OTP, Oulu | 14 | 10 | 0 | 4 | 92 | 35 | +57 | 20 |
| KiePo, Mänttä | 14 | 9 | 2 | 3 | 74 | 44 | +30 | 20 |
| Sport, Vaasa | 14 | 8 | 2 | 4 | 67 | 54 | +13 | 18 |
| JIlves, Jämsänkoski | 14 | 5 | 1 | 8 | 39 | 61 | -22 | 11 |
| VehU, Tampere | 14 | 5 | 0 | 9 | 53 | 93 | -40 | 10 |
| Vesa, Raahe | 14 | 4 | 1 | 9 | 62 | 86 | -24 | 9 |
| Jääpeikot, Valkeakoski | 14 | 1 | 0 | 13 | 44 | 81 | -37 | 2 |
SM-karsintasarja

|  Joukkue   |  O |  V |  T |  H |  TM  |  PM  |  ME  |  P  |
| --- | --- | --- | --- | --- | --- | --- | --- | --- |
| HJK, Helsinki | 5 | 5 | 0 | 0 | 46 | 9 | +37 | 10 |
| Kiekko-67, Turku | 5 | 4 | 0 | 1 | 21 | 20 | +1 | 8 |
| SaiPa, Lappeenranta | 5 | 3 | 0 | 2 | 26 | 16 | +10 | 6 |
| K-Kissat, Helsinki | 5 | 1 | 0 | 4 | 22 | 33 | -11 | 2 |
| Kärpät, Oulu | 5 | 1 | 0 | 4 | 12 | 30 | -18 | 2 |
| OTP, Oulu | 5 | 1 | 0 | 4 | 18 | 37 | -19 | 2 |
HJK ja Kiekko-67 nousivat SM-sarjaan.
Bertel Paulig

| Bertel Paulig |
| --- | --- |

Henkilötiedot
Muut nimet:  Gustav Bertel Paulig
Syntynyt: 28. lokakuuta 1892 Helsinki
Kuollut: 26. huhtikuuta 1918 (25 vuotta) Viipuri
Jääkäri
Korkein sotilasarvo:  jääkärikapteeni
Gustav Bertel Paulig (28. lokakuuta 1892 Helsinki – 26. huhtikuuta 1918 Viipuri) oli suomalainen tekniikan ylioppilas ja jääkärikapteeni. Hän oli yksi jääkäriliikkeen perustajista ja ensimmäisiä, jotka syksyllä 1914 tiedustelivat mahdollisuutta hankkia suomalaisille sotilaallista koulutusta Saksassa. Suomen sisällissotaan valkoisten puolella osallistunut Paulig kaatui aivan sodan loppuvaiheessa.
Tausta

Bertel Pauligin vanhemmat olivat vuonna 1871 Saksasta Suomeen muuttanut liikemies ja konsuli Gustav Paulig sekä Bertha Bohnhof. Hän puhui äidinkielenään saksaa. Paulig kirjoitti ylioppilaaksi Helsingin uudesta ruotsalaisesta oppikoulusta vuonna 1911 ja liittyi Nylands Nationiin. Opintojaan hän jatkoi Teknillisen korkeakoulun koneinsinööriosastolla vuosina 1911–1914. Diplomi-insinöörin tutkinnon ensimmäisen osan hän suoritti vuonna 1913.
Jääkäriaktivisti

Ylioppilasaktivistien piirin valtuuttamana Paulig lähti ystävänsä Walter Hornin kanssa 2. joulukuuta 1914 Tukholmaan tapaamaan tohtori Herman Gummerusta tarkoituksenaan tiedustella mahdollisuutta järjestää sotilaskoulutusta itsenäisyysmielisille Suomalaisille nuorille. Yhteyshenkilöksi suunniteltiin alkujaan entistä Saksan Helsingin-konsulia Albert Goldbeck-Löweä, jonka Paulig tapasi 7. tai 8. joulukuuta, mutta tämän kontaktin merkitys jäi vähäiseksi. Sen sijaan Paulig, Horn ja Gummerus jättivät kirjallisen esityksen suomalaisten kouluttamisesta Saksan Tukholmassa olevalle sotilasasiamiehelle majuri von Awrylenille. Horn ja Paulig muodostivat ensimmäisen asiaa ajaneen valtuuskunnan. Saksalaiset hyväksyivät suunnitelman tammikuussa 1915. Esityksen jätettyään Paulig ja Horn palasivat takaisin kotimaahan, josta Paulig suuntasi myöhemmin itsekin jääkärioppia saamaan Saksaan. Seuraavaksi Tukholmaan saapui valtuuskunta, johon kuuluivat Pehr Norrmén, R. Numelin, Rolf Pipping, Runar Appelberg, Yrjö Somersalo, Väinö Tiiri, Yrjö Ruuth (myöh. Ruutu) ja H. Zilliacus.
Paulig liittyi sotilaskoulutusta antavalle Pfadfinder-kurssille, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 14. maaliskuuta 1915. Hänet sijoitettiin joukon 1. komppaniaan, josta hänet siirrettiin 3. elokuuta 1915 Kuninkaallisen, Preussin Jääkäripataljoona 27:n pioneerikomppaniaan. Hän otti osaa taisteluihin ensimmäisessä maailmansodassa Saksan itärintamalla Missejoella, Riianlahdella ja Schmardenissa sekä Aa-joella. Hän oli komennetuna Berliinissä sijainneessa Wetterhoffin toimistossa vuonna 1916. Rintamakomennuksensa jälkeen hän toimi vuonna 1917 Libaussa moottoripyöräkurssin kouluttajana ja johtajana.